Endnu en kulegravning af projektet med at udskifte samtlige danske togsignaler med ERTMS-standarder er efter alt at dømme på vej fra Rigsrevisionen.

Formanden for de politisk udpegede statsrevisorer, Peder Larsen (SF), tilslutter sig nemlig ønsket fra Liberal Alliances statsrevisor og transportordfører, Villum Christensen, om en ny undersøgelse af beslutningsgrundlaget for signalprogrammet.

»Det er et sympatisk forslag, som jeg kan støtte helhjertet,« sagde Peder Larsen mandag til Radio 24syvs program 55 minutter.

Han tilføjede, at undersøgelser med »al sandsynlighed« bliver gennemført, da der normalt kun skal et ønske til fra en enkelt statsrevisor for at bede Rigsrevisionen om at kulegrave en sag.

»Hvis der er to, så er det mere end tilstrækkeligt,« lød det fra Peder Larsen i Radio 24syv.

Illustration: Nanna Skytte

Afsporede signaler? Ingeniøren sætter i en serie artikler fokus på den største investering i den danske jernbane i nyere tid, det 20 milliarder kroner dyre projekt med at installere nye signaler ved alle skinner og i samtlige tog. Følg sagen om signalprogrammet her.

Det er næppe blevet bedre siden sidste rapport

Han påpegede, at Statsrevisorerne allerede i januar fik en rapport fra Rigsrevisionen om forsinkelsen af signalprogrammet. I rapporten blev både Banedanmark og Transportministeriet stærkt kritiseret.

»Jeg tror desværre ikke, at det er blevet bedre i mellemtiden,« lød det fra Peder Larsen til slut i programmet 55 minutter.

Den nye undersøgelse af beslutningsgrundlaget skal med hans ord blandt andet svare på, om Banedanmark har holdt sig til, hvad politikerne vedtog i 2009, da de satte gang i projektet til 20 milliarder kroner.

»Eller har man lavet noget andet og mere, end hvad der oprindeligt blev vedtaget?« spurgte Peder Larsen i Radio 24syv.

Læs også: Statsrevisorerne revser Transportministeriet for at lade Signalprogrammet løbe løbsk

»Dybt forargeligt«

Ingeniørens nyhedsredaktør medvirkede i programmet, der i vid udstrækning byggede på Ingeniørens artikler. Således kommer Peder Larsen ønske om undersøgelse i kølvandet på Ingeniørens afdækning af, at Danmark er det eneste land, som er i gang med at indføre ERTMS-standarden på hele banenettet.

Det strider mod, at politikerne op til beslutningen for otte år siden ifølge Villum Christensen fik at vide, at der ville være tale om afprøvet teknologi.

»Sagen er dybt forargelig, for alle transportpolitikere vidste jo, at vi ikke skulle ud i et nyt udviklingsprojekt som med IC4-toget,« siger statsrevisoren fra Liberal Alliance.

»Vi bør have undersøgt beslutningsprocessen nærmere. Sagen må få konsekvenser, og man skal ikke kunne slippe af sted med så graverende misinformation. Så kortsluttes den demokratiske proces jo fuldstændigt,« tilføjer Villum Christensen.

Også SF's transportordfører, Karsten Hønge, opfordrer Statsrevisorerne til at igen at pudse Rigsrevisionen på Banedanmark.

»Der er brug for en tilbundsgående undersøgelse af beslutningsgangene bag signalprogrammet. Hvem har besluttet hvad, hvornår? Hvad er de økonomiske udfordringer på længere sigt?« spørger han.

Alle venter på Deloitte-rapport

I Radio 24syv betingede Peder Larsen sig dog, at han vil læse den rapport om signalprogrammet, som konsulentfirmaet Deloitte nu er ved at skrive for Transportministeriet. Den bliver præsenteret for transportpolitikerne om otte dage.

Samme dag har Statsrevisorerne møde, og derfor kan det blive vanskeligt at igangsætte kulegravningen af beslutningsgrundlaget før det næste møde. Det finder sted 13. december.

Hverken Banedanmark eller transportminister Ole Birk Olesen (LA) vil udtale sig om signalprogrammet, før Deloitte-rapporten er udkommet.